Komisijos Sprendimas
2003 m. liepos 22 d.
iš dalies pakeičiantis Sprendimą 2002/79/EB, nustatantį specialius reikalavimus Kinijos kilmės arba iš Kinijos siunčiamų žemės riešutų ir tam tikrų jų produktų importui
(pranešta dokumentu Nr. C(2003) 2602)
(Tekstas svarbus EEE)
(2003/550/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. birželio 14 d. Tarybos direktyvą 93/43/EEB dėl maisto produktų higienos [1], ypač į jos 10 straipsnio 1 dalį,
pasikonsultavusi su valstybėmis narėmis,
kadangi:
(1) 2002 m. vasario 4 d. Komisijos sprendimu 2002/79/EB, nustatančiu specialius reikalavimus Kinijos kilmės arba iš Kinijos siunčiamų žemės riešutų ir tam tikrų jų produktų importui [2] su paskutiniais pakeitimais, padarytais Sprendimu 2002/678/EB [3], tą sprendimą numatoma peržiūrėti iki 2002 m. gruodžio 31 d.
(2) Kinijos kilmės arba iš Kinijos siunčiamų žemės riešutų atsitiktinės mėginių atrankos ir analizės rezultatai rodo, kad reikia laikytis specialių reikalavimų, išdėstytų Sprendime 2002/79/EB siekiant pakankamai apsaugoti visuomenės sveikatą Bendrijoje.
(3) 2002 m. sausio 28 d. Europos Parlamento ir Tarybos reglamentu (EB) Nr. 178/2002, nustatančiu maistui skirtų teisės aktų bendruosius principus ir reikalavimus, įsteigiančiu Europos maisto saugos tarnybą ir nustatančiu su maisto saugos klausimais susijusias procedūras [4], numatoma sukurti skubaus įspėjimo apie pavojų sistemą (RASFF), taikomą maistui ir pašarams.
(4) Visuomenės sveikatos labui valstybės narės Komisijai turėtų pateikti periodines ataskaitas apie oficialių patikrinimų, atliktų Kinijos kilmės arba iš Kinijos siunčiamų žemės riešutų arba jų produktų atžvilgiu, visus analizės rezultatus. Tokios ataskaitos turėtų papildyti įpareigojimą pateikti pranešimą pagal maistui ir pašarams taikomą skubaus įspėjimo apie pavojų sistemą.
(5) Tam tikroms valstybėms narėms pageidaujant, būtina patikslinti įvežimo punktų, pro kuriuos į Bendriją gali būti importuojami Sprendime 2002/79/EB nurodyti produktai, sąrašą. Siekiant aiškumo tas sąrašas turėtų būti pakeistas.
(6) Sprendimas 2002/79/EB turėtų būti atitinkamai iš dalies pakeistas,
PRIĖMĖ ŠĮ SPRENDIMĄ:
1 straipsnis
Sprendimas 2002/79/EB iš dalies pakeičiamas taip:
1. 1 straipsnis iš dalies pakeičiamas taip:
a) 1 straipsnio 5 dalis pakeičiama taip:
"5. Kiekvienos valstybės narės kompetentingos institucijos įsipareigoja atlikti Kinijos kilmės arba iš Kinijos siunčiamų žemės riešutų ir tam tikrų jų produktų atsitiktinę mėginių atranką siekiant nustatyti aflatoksino B1 ir bendrąjį aflatoksino kiekį.
Valstybės narės kas tris mėnesius Komisijai pateikia Kinijos kilmės arba iš Kinijos siunčiamų žemės riešutų siuntų ir žemės riešutų tam tikrų produktų visų oficialių patikrinimų rezultatų ataskaitą. Ši ataskaita pateikiama per mėnesį nuo kiekvieno ketvirčio pabaigos [5]
b) 1 straipsnio 6 dalis iš dalies pakeičiama taip:
antro sakinio pabaigoje žodžius "ne ilgiau kaip 10 darbo dienų" pakeičia žodžiai "ne ilgiau kaip 15 darbo dienų";
c) įtraukiama 7 straipsnio dalis:
"7. Jei siunta yra padalyta, kiekvieną padalytos siuntos dalį lydi veterinarijos sertifikato ir lydinčių dokumentų, nurodytų 1 ir 6 straipsnių dalyse bei valstybės narės, kurios teritorijoje siuntos buvo padalytos, kompetentingos institucijos patvirtintos kopijos.";
2. 2 straipsnis pakeičiamas taip:
"2 straipsnis
Šis sprendimas peržiūrimas atsižvelgiant į informaciją ir garantijas, kurias pateikė Kinijos kompetentingos institucijos, bei remiantis valstybių narių atliktų patikrinimų rezultatais, siekiant įvertinti, ar 1 straipsnyje išdėstyti specialūs reikalavimai užtikrina pakankamą visuomenės sveikatos apsaugą Bendrijoje. Peržiūrint taip pat įvertinama, ar ir toliau reikia taikyti tuos specialius reikalavimus.";
3. Šio sprendimo priedas pakeičia II priedą.
2 straipsnis
Šis sprendimas skirtas valstybėms narėms.
Priimta Briuselyje, 2003 m. liepos 22 d.